b'\n_START_ARTICLE_\nG\xc3\xa6rdesmutte\n_START_SECTION_\nEksempel p\xc3\xa5 raceforskelle\n_START_PARAGRAPH_\nVingel\xc3\xa6ngden for nominatformen af g\xc3\xa6rdesmutten, Troglodytes troglodytes troglodytes, der lever i Danmark er for hanner 48-52 mm og v\xc3\xa6gten er cirka 10 gram, mens den islandske underart, T. t. islandicus, har en vingel\xc3\xa6ngde p\xc3\xa5 57-61 mm. Fugle fra Island kan om efter\xc3\xa5ret veje op til 20 gram.\n_START_SECTION_\nSammenligning med andre fuglearter\n_START_PARAGRAPH_\nG\xc3\xa6rdesmutten har inklusive halen en totall\xc3\xa6ngde p\xc3\xa5 10-11,5 cm, og n\xc3\xa5r halen holdes opret virker fuglen endnu mere kompakt. V\xc3\xa6gten p\xc3\xa5 cirka 10 gram er cirka den samme som for tr\xc3\xa6l\xc3\xb8ber, der dog m\xc3\xa5ler cirka 12,5 cm i l\xc3\xa6ngden._NEWLINE_G\xc3\xa6rdesmuttens v\xc3\xa6gt er lidt st\xc3\xb8rre end hos halemejsen, der vejer 7-9 gram. Fuglekongen vejer 5-6 gram.\n_START_SECTION_\nUdbredelse\n_START_PARAGRAPH_\nG\xc3\xa6rdesmutten er en almindelig ynglefugl i Danmark med 300.000 \xe2\x80\x93 500.000 par i 2000. Den ses desuden som en meget almindelig tr\xc3\xa6kg\xc3\xa6st og vinterg\xc3\xa6st fra Skandinavien. De fleste danske fugle er standfugle. _NEWLINE_G\xc3\xa6rdesmutten er i \xc3\xb8vrigt udbredt i det meste af Europa og i dele af Asien. N\xc3\xa6rtst\xc3\xa5ende arter i Nordamerika har v\xc3\xa6ret betragtet som underarter.\n_START_SECTION_\nF\xc3\xb8de\n_START_PARAGRAPH_\nG\xc3\xa6rdesmutter lever af insekter hele \xc3\xa5ret. Derfor ser man dem sj\xc3\xa6ldent ved fuglebr\xc3\xa6ttet, og derfor er de s\xc3\xa5rbare overfor l\xc3\xa6ngere frostperioder om vinteren. Der er tydeligt f\xc3\xa6rre g\xc3\xa6rdesmutter i landet i for\xc3\xa5r efter isvintre.\n_START_SECTION_\nYnglebiologi\n_START_PARAGRAPH_\nG\xc3\xa6rdesmuttens rede er ret speciel, da den er kuglerund med et indgangshul i siden. Den er ca. p\xc3\xa5 st\xc3\xb8rrelse med en lille h\xc3\xa5ndbold. Det er hannen, der bygger reden, og han bygger flere forskellige, for at lokke hunner til. Jo flere og jo finere reder, des mere attraktiv er hannen. De \xc3\xb8vrige reder benyttes til overnatning. G\xc3\xa6rdesmutten l\xc3\xa6gger 1 \xe2\x80\x93 2 kuld om \xc3\xa5ret med 6 \xe2\x80\x93 8 \xc3\xa6g. \xc3\x86ggene ruges i 14 \xe2\x80\x93 16 d\xc3\xb8gn, og efter kl\xc3\xa6kningen fodres ungerne i 15 \xe2\x80\x93 18 dage.'